Gevangenes ontsnap… met grondboontjiebotter!Argieffoto (Foto: stevepb, Pixabay) Twaalf gevangenes het uit ŉ tronk in Alabama, Amerika, ontsnap deur ŉ onervare tronkbewaarder met ŉ slim grondboontjiebotterplan te flous. Die groep het Sondag die grondboontjiebotter van hul toebroodjies gebruik en die nommer op hul seldeur in die tronk verander na dieselfde nommer op ŉ deur wat na buite lei. Hulle het daarna die nuwe lid van die personeel, wat gevangenes op kringtelevisie dophou, oorreed om die deur oop te maak. “Die deur het na buite gelei. Die beampte was nie bewus daarvan dat hy die verkeerde deur oopmaak nie,” het sheriff James Underwood gesê. Die groep het daarna ŉ kombers oor ŉ doringdraadheining gegooi en gevlug. Elf van die gevangenes is binne agt ure ná die ongelooflike ontsnappingspoging aangekeer en die twaalfde man, Brady Kilpatrick (24), is Dinsdag in Florida in hegtenis geneem. Kilpatrick is in aanhouding in verband met dwelmverwante oortredings. Hy was die enigste een wat uit Alabama kon vlug. “Ons het bose mense hier,” het Underwood bygevoeg. “Hulle maak die heeltyd plannetjies om ons en ons personeel hier by die gevangenis om die bos te lei. Mens moet op jou tone bly. Hierdie keer het ons ŉ fout gemaak. Ek gaan nie verskonings maak nie. Dit was ŉ menslike fout.” Hy het gesê dit klink “mal” om die nommers op die deure met grondboontjiebotter te verander, “maar hierdie mense is so mal soos hase”.